Kaithlyn Wilson (5) se moordenaar kry lewenslank | Netwerk24
Deur Roshé Taka 18 September 2019 12:10
Kaithlyn Wilson (5) wat in 2017 in Riebeek-Wes in die Swartland vermoor is, se moordenaar is Dinsdag gevonnis.
Kaithlyn Wilson is in Julie 2017 vermoor. Foto: Facebook/ Yvonne Wilson
Jonathan Heyns, wat aan haar moord skuldig bevind is, is lewenslange tronkstraf in die hooggeregshof in Kaapstad opgelê. Heyns was tot kort voor Kaithlyn se moord Yvonne Wilson, die kind se ma, se kêrel.
Heyns se medepligtige, August Swarts, is tot ses jaar tronkstraf vir sy aandeel in die moord gevonnis.
Kaithlyn het die oggend van 30 Julie 2017 spoorloos verdwyn en haar lyk is later op ’n plaas in die omgewing gekry. Daar was ’n waslap in haar mond en daar was kleefband oor haar mond geplak. Sy het versmoor.
Billy Claasen, uitvoerende direkteur van die Rural and Farmworkers Development Organisation, het Dinsdag die vonnisse verwelkom.
“Dit moet ’n sterk boodskap uitstuur aan diegene wat vroue en kinders mishandel en vermoor.”
Claasen sê Kaithlyn se familie kan nou berusting vind en die helingsproses kan begin.
Meer oor: Kaithlyn Wilson | Hof | Misdaad
2 weens Kaithlyn se dood in hof